החוק שאושר לפני מספר ימים בכנסת ופורסם ברשומות, מחייב את כל רוכבי האופניים החשמליים לחבוש קסדה בעת הרכיבה, בכבישים עירוניים ובינעירוניים. הקנס בגין אי חבישת קסדה בעת הרכיבה על אופניים חשמליים עומד כיום על 250 שקלים, ובקרוב הוא צפוי לגדול ל-1,000 שקלים.

עד כה החוק חייב את רוכבי האופניים החשמליים לחבוש קסדה בכבישים בינעירוניים בלבד. בכבישים עירוניים חלה החובה בחבישת קסדה על רוכבי אופניים עד גיל 18 בלבד. מהיום, חלה חובת חבישת קסדה על כל רוכבי האופניים בכל גיל ובכל דרך. הרכיבה על אופניים חשמליים מותרת על פי חוק מגיל 16 ומעלה.

נושא השימוש באופניים החשמליים הוסדר בתקנות עוד בשנת 2014. על פי התקנות כיום, ניתן לרכב על אופניים חשמליים בעלי הספק מירבי של 250 וואט, שמהירות נסיעתם אינה עולה על 25 קמ"ש. כמו כן, נקבעה חובת התקנה של אביזרי בטיחות באופניים החשמליים.

לפני כשלושה חודשים אישרה הממשלה פה אחד הצעת החלטה המאמצת את התכנית הלאומית להגברת בטיחותם של רוכבי האופניים החשמליים ומשתמשי הדרך. התכנית כוללת בין השאר מבחן ייעודי לרוכבי אופניים חשמליים, איסור לבצע שינויים באופניים החשמליים והחמרת האכיפה והענישה על עבירות אלה.

הביקוש ההולך וגדל לאופניים חשמליים בישראל, הגביר את הצורך בשמירה על בטיחותם של הרוכבים. על פי ההערכות, ישנם כיום יותר מ-200 אלף אופניים חשמליים בישראל. יצוין כי לפני כשנתיים יזם השר כץ את הרחבת סמכויות האכיפה על רוכבי אופניים חשמליים גם לפקחי הרשויות המקומיות בכל הארץ.